Zovoji

**Zovoji** (*Procellaridae*) su porodica morskih ptica iz reda cjevonosnica *(Procellariiformes)*. U ovu porodicu svrstava se 79 vrsta podijeljenih (trenutno) u 14 rodova. Ova vrstama brojna porodica obuhvaća srednje velike pučinske ptice rasprostranjene svim oceanima, no ipak pretežno oceanima južne polutke. Prilagođene su hladnim klimatskim područjima, a u suptropska područja dolaze samo tamo, gdje dopiru hladne morske struje. To je prostorno najveće područje pojavnosti među svim porodicama ptica. Najjužnije živi bijeli pomorčić (*Pagodroma nivea*) koji se gnijezdi na Antarktiku, dok najsjevernije živi burnjak (*Fulmarus glacialis*).

## Obilježja
Kao kod svih cjevonosica, i vrste ove porodice imaju cjevaste završetke nosa kroz koje mogu izbacivati morsku sol i uljnatu želučanu tekućinu. Kljun im je dug i na vrhu svinut s kukastim završetkom i oštrim rubovima kako bi lakše u njemu zadržali klizavu lovinu, najčešće ribu.

Vrste se veličinom prilično razlikuju. Najmanja vrsta, *[[Puffinus assimilis]]* duga je tek 25&nbsp;cm, raspon krila mu je oko 60&nbsp;cm, a srednja težina mu je 170 gr. Većina drugih vrsta neznatno su veće. Iznimka je samo veliki burnjak koji potsjeća na male albatrose. Može biti dug 1 metar s rasponom krila od 2 metra a može doseći težinu od 5&nbsp;kg.

Boja perja je bijela, s dodatkom smeđih ili crnih područja, dok je samo par vrsta jednobojno tamno. Većina vrsta ima trbušni dio svijetal, a godnji dio tijela im je tamno obojen. Sve vrste su neugledne i tako slične jedna drugoj, da ih je u prirodi teško razlikovati. Nema vidljivog spolnog dimorfizma, osim nešto sitnije građe ženki, a kod mnogih vrsta mužjak i ženka se različito glasaju.

Sve vrste su izvrsni letači, no svaka vrsta ima drugačiji stil letenja. Noge su im slabe i smještene su daleko unatrag na tijelu. Nisu pogodne za hodanje, tako da se sve vrste na kopnu naslanjaju na prsa i moraju si pomagati i krilima.

## Način života
Osim u vrijeme parenja, ove ptice provode čitav život na otvorenim morima i mogu se prilagoditi i najlošijim vremenskim prilikama. Isključivi su mesojedi. Hrane se uglavnom manjim ribama i morskim beskralješnjacima kao što su sipe, loveći ih plitko ispod morske površine. Samo neke vrste hrane se zooplanktonom, dok neke vrste jedu i strvinu, kao što su uginuli kitovi ili druge morske životinje koje plutaju površinom. Populacije ovih vrsta snažno su narasle s porastom ribolova.

Zovoji se, kao i sve porodice i vrste ovog reda, uglavnom gnijezde u velikim kolonijama na visokim i vrlo strmim liticama u blizini obale. Polažu samo jedno jaje bijele boje, koje je neuobičajeno veliko u odnosu na veličinu ptice. Na jajima leže između 40 i 60 dana. Kod manjih vrsta mladunci polijeću 45 do 55 dana nakon valjenja, dok to vrijeme vezanosti mladunca uz gnijezdo kod većih vrsta može trajati 100 do 135 dana.

## Sistematika
### Vanjska sistematika
Zovoji su porodica u redu cjevonosica. Ovdje su one sestrinska grupa s burnicama (Pelecanoides), a obje zajedno su sestrinska grupa s albatrosima (Diomedeidae).
 
### Suvremena unutrašnja sistematika
U novije vrijeme razne studije istražuju stvarnu srodnost vrsta unutar pojedinih potporodica na koje se porodica dijeli, i da li odgovaraju stvarnim taksama. Najvažnije takve studije proveli su Nunn i Stanley kao i Bretagnolle i drugi došavši do gotovo jednakih rezultata.

Ove studije su pokazale, da je samo potporodica Fulmarinae doista monofilna, dok to s ostalim potporodicama nije slučaj. To znači, da ostale potporodice imaju, manje-više samo formalnu, ne i taksonomsku vrijednost.

Prema ovim istraživanjima, kladogram rodova je slijedeći:

 **Zovoji** (Procellariidae)
  |
  |-- N.N.
  |    |-- Fulmarinae
  |    |    |-- *Pagodroma*
  |    |    `--+-- *Thalassoica*
  |    |       `--+-- *Daption*
  |    |          `--+-- *Fulmarus*
  |    |             `-- *Macronectes*
  |    `-- N.N.
  |         |-- N.N.
  |         |    |--+-- *Halobaena*
  |         |    |  `-- *Pachyptila*
  |         |    `-- N.N.
  |         |         |-- *Procellaria*
  |         |         `-- *Bulweria*
  |         `-- N.N.
  |              |-- *Puffinus* i *Calonectris*
  |              |-- *Pseudobulweria*
  |              `-- *Lugensa*
  |
  `-- *Pterodroma*

## Neke vrste

* Bulweria bulwerii 
* Calonectris diomedea - Veliki zovoj
* Daption capense 
* Fulmarus glacialis 
* Fulmarus glacialoides 
* Macronectes giganteus 
* Pachyptila turtur 
* Procellaria cinerea 
* Pterodroma hasitata 
* Pterodroma hypoleuca 
* Pterodroma macroptera 
* Puffinus bulleri 
* Puffinus carneipes 
* Puffinus gavia 
* Puffinus gravis 
* Puffinus griseus 
* Puffinus lherminieri 
* Puffinus nativitatis 
* Puffinus pacificus 
* Puffinus puffinus - Mali zovoj
** Puffinus yelkouan - Gregula
* Puffinus tenuirostris

## Reference

## Ostali projekti